Talous kannattelee poliittisessa kriisissä olevaa maata.

Poliittisessa pattitilanteessa olevan Espanjan talous jatkaa nousuraiteillaan.

Tuoreen tilaston mukaan työttömien määrä on laskenut alimmilleen sitten syyskuun 2009. Työttömien määrä laski kesäkuussa reilulla 124 000 henkilöllä ollen nyt noin 3,77 miljoonaa.

Työttömien määrä laski kaikilla sektoreilla lukuun ottamatta maataloutta. Eniten laskua oli matkailumaalle vahvassa palvelusektorissa ( -84 760), mutta myös rakentamisen ja teollisuuden työttömyysluvut pienenivät. Maakunnista nopeimmin on elpymässä Katalonia, jossa työttömien määrä putosi yli 20 000:lla. Andaluciassakin päästiin lähes Katalonian vauhtiin.

Espanjan vaalien jälkeistä toimitusministeriötä johtava keskustaoikeiston Mariano Rajoy kommentoi LaVanguardian mukaan, että luvut ovat myönteiset ja antavat uskoa kansalliselle tavoitteelle nostaa työllisten määrää joka vuosi puolella miljoonalla ja tavoittaa 20 miljoonan työllisen määrä vaalikaudessa.

Espanja on käynyt pankki- ja asuntokuplan puhkeamisen jälkeen rankan kulukuurin, joka on pikku hiljaa tuottamassa tulosta talouden päästyä euroaleen yhdeksi nopeimmin kasvavaksi. Se kasvaa peräti kolmen prosentin vauhtia.

Rajoyn johtama PP oli kesäkuussa pidettyjen Espanjan uusittujen vaalien voittaja ja suurin puolue, mutta se ei saanut uusissakaan vaaleissa enemmistöä parlamentin paikoista. Enemmistöä ei ole myöskään vasemmistolla. Mahdollista olisi muodostaa, kuten joulukuun 2015 vaalien jälkeen, sosialistien ja PP:n yhteishallitus, joka olisi Espanjan historiassa ainutlaatuinen koalitio. Rajoy tunnustelee parhaillaan erilaisten hallituspohjien mahdollisuutta, mutta ensisijaisena pidetään suuren koalition, PP:n ja sosialistien (PSOE), muodostumista.

Oman lisämausteen hallituksen muodostamiseen tuo Katalonian vaatimus järjestää kansanäänestys itsenäistymisestä. Sitä eivät sen kummemmin PP kuin sosialistitkaan hyväksy. Sen sijaan uusvasemmistolainen Podemos olisi äänestykseen suostuvainen.